Den kraftige vind, der skal blæse kulden væk og skaffe danske plusgrader i weekenden, har ramt Nordjylland. Og det har ført snefygning med sig. - I Nordjylland er snefygningen startet. Der er rigtig meget sne, og det er også lidt koldere på de kanter i forhold til resten af landet. Og der blæser en frisk og hård vind, siger vagthavende fra Danmarks Meteorologiske Institut (DMI), Lars Henriksen. - Jeg kunne godt forestille mig, at trafikken bliver bøvlet deroppe, for der kommer mere og mere vind, som eftermiddagen skrider frem. Hos Vejdirektoratet har man også registreret snefygningen i Nordjylland. Men der meldes endnu ikke om ulykker. - Ja, vi har en melding om fygning. Indtil videre har det ikke haft nogle konsekvenser i form af uheld eller trafikale problemer, siger Leo Claxton fra Vejdirektoratet. - Men fygningen kan godt betyde, at der er sneglat deroppe. Det øvrige Danmark slipper for snefygning, men skal også forberede sig på glatte veje. - Derimod er der sat varsel om isslag over især Sønderjylland, Østjylland og Fyn. Det vil falde i aftentimerne. Der er faktisk udsendt et risikovarsel om isslag i hele landet bortset fra i Nordjylland, siger Lars Henriksen. - Isslaget kommer med en front, der trækker ind mod det sydvestlige Jylland her til aften. Når vinden og nedbøren har lagt sig, kan danskerne se frem til en lun weekend med tøvejr. - Tøvejret kommer sådan rigtigt lørdag. Hvor vi generelt kommer til at ligge mellem en og fem graders varme. - Vi kommer ind i en helt anden luftmasse, og det ser mildt og lunt ud de næste dage frem, siger Lars Henriksen.

Referat:
Nordjylland er ramt af snefygning, mens resten af landet risikerer spejlglatte veje som følge af isslag.